
FORORD

AL-ANDALUS 860 e.Kr.

Nådeløs vind feide over sørspissen av Den iberiske halvøy med kast helt opp mot orkans styrke ute i det smale stredet mellom fjellmassivet og det afrikanske kontinentet.

Et tungt, blåsvart skydekke hadde lagt seg over den vestlige kyststrekningen av området som hadde vært under arabisk herredømme i 150 år, og som de kalte al-Andalus.

Øredøvende tordenskrall romlet rundt under himmelhvelvingen, der det rett som det var skjedde enorme elektriske utladninger som fikk skymassene til å glimte faretruende. Men regnet lot vente på seg.

Et godt stykke oppe langs den mektige elven Guadalquivir lå en flåte på 62 lange, smale skip ankret. De lå samlet i en stor klynge, som om de lå engstelige og trykket i uværet, selv om skrekkinnjagende utskjæringer av draker og andre uhyrer i mange av stavnene antydet at ingen her om bord var redde for noe som helst.

Det var ut på ettermiddagen. Midt på sommeren.

Flåten av fremmede skip hadde ankommet ved daggry for et døgn siden med firkantede seil heist og spent ut i vinden, mange rustrøde som størknet blod.

Allerede da hadde vinden begynt å skifte karakter. Med beslåtte råseil hadde mannskapene fornuftig nok rodd opp i elvedeltaet for å søke ly. Og for å gjøre seg klare til det som snart skulle skje.

Litt lenger oppe langs kysten, inne blant sandskavlene i de flate, leirrike våtmarkene, gikk en enslig skikkelse langs en sti gjennom et lavt kratt. Han gikk med et esel bak seg, dro det i en line bundet til grimen. Dro var kanskje ikke riktig uttrykk, for ledelina hang i en slakk bue, siden det store eselet hadde vett til å holde riktig avstand mellom dem.

Skikkelsen med tauet i høyre hånd var en mann.

Nå og da snudde han seg og kom med en oppmuntrende bemerkning til dyret. Det ville aldri falle ham inn å kalle seg særlig klok eller kunnskapsrik – selv om andre mente at han i høyeste grad var det – men han kalte gjerne det herlige, gråspettede eselet med de muskuløse beina for intelligent selskap.

Begge hadde sin herkomst i Nord-Afrika, det såkalte Maghreb. Selv var han født til et liv her som følge av at de arabiske forfedrene erobret området sammen med maurerne. De førte med seg denne spesielle rasen av sterke esler med egyptiske aner fordi slike dyr tålte varmen. Det gjorde han også, for øvrig. Innenfor visse grenser.

Han tørket svetten av panna med ermet.

Denne dagen var det ulidelig varmt, med luft så fuktig at den nesten var til å ta og føle på mellom fingertuppene.

Vinden var han helt fortrolig med. Den sto østfra. Det var Levante, oppkalt etter verbet «levantar», den opprinnelige befolkningens ord for å «stå opp», siden vinden kom fra den kanten hvor solen sto opp. Levante kunne vare i inntil ti dager av gangen. Den kom fra det store havet inne bak stredet. Bare i vinterhalvåret fikk de fred for den.

Han smilte ved tanken. Han syntes han hørte sin kjære kone Sana si det hun så ofte sa: «Vik fra meg, du djevelske Levante, du ødelegger brødene mine …»

Og det var sant. Brødene ble myke av den fuktige lufta. Og var det noen som likte en sprø skorpe, var det han. Men bortsett fra alt dette var en vind bare en vind. Noe han kunne hanskes med. Noe han kunne venne seg til. Annerledes var det med lyn og torden. Sånt likte han ikke.

Han kastet et engstelig blikk opp mot det svarte skydekket. Ennå var det noen timer til han endelig kunne være hjemme hos familien.

Hadde han bare kommet av gårde et par dager tidligere, slik den opprinnelige planen var … Men han kunne ikke gå fra broren før det var helt sikkert at han begynte å bli bedre.

Det var brorens eldste sønn som plutselig banket på døra deres en kveld og ba ham komme og hjelpe faren, som hadde ligget i høy feber noen dager på grunn av en stor byll i den ene armhulen.

Broren bodde sammen med familien i en liten fiskerlandsby to dagsmarsjer oppover langs kysten. Og da nølte ikke mannen med eselet. Allerede neste morgen la han i vei sammen med nevøen.

Det var bra brorens familie ikke hadde ventet lenger med å be om hjelp. Byllen var stor og stram, og broren svingte mellom å svette og fryse så han skalv over hele kroppen.

Med sin fineste skalpell hadde han skåret et snitt ned langs hele byllen, som nærmest eksploderte, som når knivspissen punkterer svømmeblæra på en fisk.

Den gule, tykke verken veltet ut. Han skylte grundig med kokt, saltet vann gang på gang før han til slutt forbandt det vanskelig tilgjengelige stedet. Innerst mot såret brukte han et klede som hadde ligget i et ekstrakt av timian. Timian hadde svært sterk rensende virkning, og på forbløffende kort tid kom broren på beina igjen.

Han så seg tilbake da han kjente et rykk i lina. Eselet gjorde et nytt kast med hodet og vred urolig på de lange ørene, som om det ville si fra til ham om et eller annet. Han speidet rundt til alle kanter. Ikke noe mistenkelig å se så langt øyet rakk.

Han klappet eselet på mulen. Han var visst ikke alene om å være redd for elementenes vrede.

De tre mennene gikk med lange, raske skritt langs stien de hadde fulgt nede fra elvebredden. De lot seg ikke merke med uværet som raste over dem.

De kom fra den fremmede flåten. De var stridsmenn, disse tre, det kunne hvem som helst se. Håret var klippet og omhyggelig flidd, skjegget var velpleid. Klærne var av beste sort vevd ull.

Den første gikk med en bue og en håndfull piler i et kogger over den ene skulderen. Mannen i midten bar et langt spyd på ryggen, og den siste hadde en bredhodet øks med middels langt skaft.

De tre var nordfra. Fra svært fjerne nordlige trakter.

Det fremgikk tydelig av klesdrakten, det fremgikk av hele utseendet deres. De var stridsmenn, sjøfarere, handelsreisende, sjørøvere – de var vikinger.

Her i al-Andalus var de kjent under en annen betegnelse. Og fryktet. For under et tidligere krigstokt hadde de preget seg ettertrykkelig inn i folks hukommelse.

Stridsmennene var majūs.

Mannen i midten var eldst. I slutten av trettiårene. Han hadde vært her før. For 16 år siden. I 844.

Den gangen hadde de ankret ved en holme i elvedeltaet. Den holmen hadde de brukt som base for å angripe og plyndre Sevilla lenger oppe langs den mektige elven.

Senere ble de beseiret i et stygt slag ved Talyãta, og restene av flåten flyktet til havs. Selv oppe i det høye nord hadde ryktet nådd dem om at Sevilla senere var blitt befestet med en imponerende mur. Klok av skade.

Denne gangen ville de ikke våge seg for langt oppover elven. De ville nøye seg med å plyndre og ta fanger som kunne selges videre i den vidstrakte slavehandelen. Eller enda heller ta slaver som kunne slippes fri igjen mot en betydelig løsesum …

Akkurat nå var de tre majūs sendt ut for å patruljere i våtmarkområdet innenfor kysten.

Plutselig løftet den fremste hånden og ga en kort kommando som fikk alle tre til å sette seg på huk i krattet. Han hadde sett noe som rørte seg langt foran dem.

Mannens esel hadde slått seg mer og mer vrangt, og nå hang ikke ledelina slakk mellom dem lenger.

Begge skvatt av et voldsomt smell da himmelen ble flerret av en serie lyn rett over dem.

Mannen begynte å tenke på noe hyggelig. Han tenkte på at han ikke risikerte noe verre enn å bli gjennomvåt. Lasten fra brorens hus – tørrfisk, krydderurter, blad til urtedrikk, honning og vin –  var pakket forsvarlig inn og kom ikke til å ta skade. Alt sammen var godbiter som han og familien skulle nyte.

For å berolige eselet – og seg selv – begynte han å prate høyt med seg selv:

«Jeg er Faysal ibn Karim el Otmani. Jeg er verdens heldigste mann. Jeg har en kone jeg er glad i. Og hun er glad i meg. Og jeg har tre herlige jenter. De beste døtrene noe menneske kan ønske seg.»

Han så for seg hvordan de ville komme løpende og kaste seg om halsen på ham når han kom hjem, selv om de ikke var småjenter lenger. Han skulle klemme dem inntil seg og lukte på det svarte håret. Til slutt skulle han omfavne kona og kysse henne. Han håpet at han ikke skulle bli nødt til å dra hjemmefra igjen med det første. Men med et virke som hans – han var lege og lærd – var det aldri godt å vite.

Faysals gode ry var kjent i vide kretser, og det sto i kontrast til beskjedenheten hans. Mange ganger hadde høyættede menn og fruer fra Sevilla eller Cordoba sendt bud på ham. Enten fordi de faktisk var syke – eller bare fordi de innbilte seg at de var det.

Igjen glimtet lyn på himmelen, akkompagnert av romlende torden.

Nå … Nå skjedde det. Det var som om himmelens sluser åpnet seg, regnet styrtet hardt ned over ham og eselet.

Det nyttet ikke å stoppe. Det ville bare forlenge plagene. Han kunne sitte foran grua og tørke seg og få igjen varmen mens han fortalte jentene om turen.

Når han fikk igjen varmen, skulle han …

Tre skikkelser reiste seg plutselig fra krattet og bykset inn på stien. Eselet slet seg.

Regnvannet rant nedover ansiktet så synet ble uklart. Det var menn. De så ut som … krigere …

Han oppfattet at de langet ut mot ham. Det gikk så fort at han ikke rakk å reagere.

Han registrerte en kort, bitende smerte. Så svartnet det for øynene.

Slik ble det skjebnesvangert for legekyndige Faysal ibn Karim el Otmani at han ikke fikk sjansen til å begynne hjemturen et par døgn tidligere.


1. KAPITTEL

DANMARK 862 e.Kr.

Flokker av svarte kornkråker kretset i demringen over markene rett sør for Lejrekongens storsal. Dette var Hugin og Munins høymælte slektninger, de samlet seg alltid forventningsfullt når noe stort var i emning.

Den spinkle skikkelsen sendte dem et surt blikk og satte opp farten. Hun likte ikke det evinnelige spetakkelet deres. Heller en svarttrosts frydefulle kvitring i mai enn hese skrik midtvinters.

Himmelen bak fugleflokken hadde samme gråfarge som frankisk stål, bare gjennomskåret av et rødlig snitt som vitnet om en soloppgang bak det tunge skydekket. Lave bakker begynte å avløse myra i dalbunnen, noe som fortalte henne at hun nærmet seg målet.

Det var rått og kaldt. Hun var virkelig glad for de nye lærstøvlene fôret med lammeull. Hun hadde gjort dem med egne hender. Selv om hun var 23 somre gammel, var dette det første støvleparet hun hadde greid å flikke i hop. De hadde ingen form for broderi eller annen pynt, og var kanskje de styggeste støvlene i Tissø og omegn, men det var hennes støvler. Hun hadde det rett og slett ikke i seg, dette husmorblodet som med tålmod og nedarvet håndlag mestret alle de kunster som krevdes for å holde en stor husholdning i gang. Andre på hennes alder kunne sånt. Hun kunne det ikke. Hadde ikke interesse for det. Følte det ikke som noen plikt.

De grove, temmelig skjevt sydde støvlene stakk ut under den blå ullkjolen og skinnkappa som vernet mot det verste vinterregnet. De tjente i høyeste grad hensikten, som var å holde føttene varme og tørre.

Ennå var det et godt stykke igjen å gå, selv om hun hadde dratt hjemmefra for godt og vel to dager siden. Ikke at det plaget henne å fare på egen hånd. Gåingens rytme var beroligende. Hun følte sårt behov for å arbeide en dypere ro inn i kroppen, så hun hadde gått en del av natta. Hun fikk ikke sove uansett.

Stien gikk langs en skogkant som dannet en ugjennomtrengelig mur av eike- og bjørnebærkratt på høyre hånd. Litt lenger fremme sto en enslig fullvoksen eik like inntil stien, knudret og med krokete greiner som minnet om fangarmer der de strakte seg etter enslige veifarende.

Treet vokste frem som en fiende for hennes indre blikk. Hun hektet av seg ryggsekken og slengte den fra seg. Vurderte avstanden nøye. Tok enda fire skritt, tilpasset et siste i lengden … Så kastet hun seg plutselig frem, slo kollbøtte og rullet lynraskt opp på kne. I samme bevegelse løftet hun høyre hånd til nakken, trakk den skjulte kastekniven opp av sliren og slengte den med stor kraft.

Hun var svært tilfreds over å se at kniven boret seg inn i stammen i akkurat den høyden hvor en normalt bygd mann hadde halsen.

Hun spratt på beina, hoppet tett inn på motstanderen, løftet armene håndledd mot håndledd og dro i hver sin retning de små, spesiallagde knivene som satt i spesielle slirer snørt til hvert håndledd. Med skarpslipt stål i begge hender fløy hun på fienden, gjorde en kroppsfinte og plantet høyre og venstre hånds kniv i hver sin side av stammen med et kraftig hugg. I neste øyeblikk kastet hun seg fremover igjen, stupte kråke og trakk en kniv fra høyre støvleskaft. Hun dukket i en unnvikelsesmanøver og rente kniven bakover i en stigende bue som skar et langt snitt på tvers av stammen. I halshøyde. I samme øyeblikk trakk hun den vanlige kniven fra beltet med venstre hånd og presset den opp mot undersiden av nærmeste grein. Klar til det endelige kuttet.

Hun tok et skritt tilbake, slapp lufta ut av lungene og fikk pusten under kontroll mens hun bedømte sin egen innsats.

Alle de fem knivene hadde vært i bruk.

Den innsydde sliren i de nye støvlene fungerte perfekt.

Fienden var beseiret.

Hun hadde bestått. Broren ville nikket tilfreds om han var vitne til øvelsen.

Hun trakk kastekniven ut av stammen og stakk den i sliren bak nakken igjen. Akkurat der hvor morens skeptiske blikk alltid satt fastklistret. Enten hun sydde feil eller oppførte seg galt. Blikket rommet alltid en bebreidelse for at hun ennå ikke hadde født tre barnebarn for henne, tre som kunne inngå i stormannsættens mangslungne nett av forutsigelige familieallianser som sørget for å bevare makten på de rikes hender.

Etter tur stakk hun knivene omhyggelig på plass der de hørte hjemme.

Hun hadde fått en nådegave og var skapt til noe større enn barn og husflid. Gudene hadde merket henne. Det hevdet i alle fall faren, jarlen av Tissø. Sammen med onkel Berse hadde han oppdratt henne til noe annet enn å være husfrue.

Nå ble hun likevel nervøs av den store muligheten som hadde åpnet seg for henne. Faren, som hadde sendt henne vekk fra slektsgården, burde helst ikke bli skuffet igjen.

Med frosne fingertupper strøk hun en lys lokk vekk fra panna, så tok hun opp ryggsekken, hengte den på seg og strammet seg opp. Hun var den beste på sitt felt. Hadde hun ikke vært det, ville ikke kongen sendt bud på henne. Det var logisk. Hvorfor gå og tenke andre tanker?

Hun hadde gått ganske lenge etter at hun rettet det fingerte angrepet mot den gamle eika. Hun marsjerte hardt og svettet i panna.

Terrenget steg en smule nå, og hun begynte å dra kjensel på konturene av det kuperte landskapet som førte frem til Lejre. Et sted bak høyden ville kongsgården ruve mot himmelen. Og litt lenger unna lå offerbakken som en pukkel i landskapet med en stor, gammel ask på toppen.

Hun fikk plutselig kuldegysninger ved tanken på de to stedene hun skulle opptre. Det var så motstridende følelser som lekte med henne. Den spente forventningen. Kampen om å vinne publikums gunst. Og frykten.

Hun var i rampelyset. Alt annet var utenfor. Den bølgende menneskemengden ville sette kroppen hennes i alarmberedskap. Hun ville se alle de menneskene lyset fra bålet nådde ut til. Bak dem fulgte det enorme beltet med mørke av varierende dybde. Det var der ute skyggene hersket. Det var der ute utenkelige tanker ble tenkt. Det var skyggenes sone. Skyggene som truet med å gripe henne hardt rundt strupen og hindre at en eneste tone slapp ut.

Det fantes et knep. En snarvei til å holde angsten fra livet. Alkohol. Måteholdne mengder som krympet uhyret til en mus. Men ikke mer enn at hun hadde full kontroll over tanke og gehør.

Stien ble brattere og brattere. Hun var nær målet. Kunne allerede forestille seg varmen fra langbålet midt i salen. Hun frøs selv om hun svettet. Og ble uoppmerksom av å dagdrømme om det neste varme måltidet og et krus varm urtedrikk.

«Hallo!»

Ropet fra skogkanten var skarpt. En mann snublet klosset ut gjennom vissent buskas og kom inn på den vesle stien foran henne.

Refleksmessig huket hun seg litt ned og satte venstre bein fremst, det var den stillingen hun hadde lært å innta når hun møtte en hindring som like gjerne kunne være fiende som venn.

Kanskje det var en slags skjebnens ironi at hun hadde kjempet mot et tre for ikke så lenge siden?

«Og hvor skal en sånn liten søtnos?»

Mannen smilte ondskapsfullt og stilte seg bredbeint i veien med et kort spyd rettet mot henne.

Hun vurderte ham rolig. Han var mager, og det fillete ullteppet rundt skuldrene fortalte henne at hun sto overfor en av kongens fotsoldater. De voktet alle atkomstveier og stier til kongens Lejre. Vaktene var knutepunktene i et sinnrikt spindelvev av varslere som var spredt over hele Sjælland. Takket være dem kunne ingen hær eller røverbande overliste kongen.

De var for det meste fattigfolk som gjorde tjeneste i kongens vaktstyrke i håp om at plutselig ære på en slagmark kunne løfte dem ut av elendigheten. Slik gikk det sjelden. I stedet frøs de seg som regel gjennom hundevakta på veiene inn mot kongens enemerker, før de døde jamrende av lungebetennelse innerst i et fjøs.

«Jeg er på vei til kongen,» svarte hun avmålt.

Mannen smilte bredt nok til å blotte de få tennene han hadde i behold. Han målte henne med et blikk som gled opp og ned langs kroppen.

«Til kongen?» svarte han hest. «Det skal alle, pussig nok. Er det ikke altfor tidlig for en sånn liten søtnos å være ute på farten – helt alene?»

Gud hjelpe henne slikket tosken seg om munnen også.

Hun så nedover seg selv. Vandringsklærne var gjennomskitne, og de nye støvlene var dekket av søle. Han gikk vel ut fra at de var av samme stand. Kanskje trodde han at hun var vettskremt også.

Hun kunne ikke la være å trekke på smilebåndet. Den gamle eika virket som en større utfordring. Hun prøvde å høres vennlig og tålmodig ut.

«Hør nå her, min venn. Jeg er budsendt av kongen, og når du blir det, da går du enten det er natt eller dag. Og uansett om du har følge med noen eller går alene …»

Han gikk et skritt nærmere. Ånden stinket av surt øl, og det hang en ubestemmelig eim rundt ham.

«Hva skal du hos kongen?»

«Opptre.»

«Hmm … Om du skal danse for kongen, kan du vel øve deg litt på meg? Ikke sant, lille pus?»

Hun himlet med øynene.

I neste øyeblikk bykset hun frem og parerte mannens spyd til side med venstre underarm. Med en glidende bevegelse trakk hun kastekniven fra sliren i nakken, stemte den drevent oppunder den lange haka hans og dro samtidig ned tørkleet hun alltid hadde rundt nedre del av ansiktet. Dermed blottet hun et markant fødselsmerke, det var som røde, lysende flammer på halsen og opp mot den hvite huden på venstre kinn.

«Jeg danser ikke om draugen tar meg, ditt rakkel. Jeg synger og spiller. Og om du ikke fordufter før jeg påkaller Frøyas vrede, skal jeg egenhendig sørge for at du mister all hug til å danse.»

«Ildtunge … Bær over, jeg kjente deg ikke igjen.»

Mannen rygget respektfullt unna henne med håndflatene avvergende ut fra kroppen.

Hun dro tørkleet på plass og viftet ham vekk, noe som ikke var nødvendig. Mannen trakk seg helt inn i skogkanten og gjorde seg liten der inne i … halvmørket.

Hun travet videre og prøvde å riste av seg ubehaget. Hadde hun ikke nettopp fått bekreftet at intet godt kom inne fra mørket?

Ville hun noen gang klare å legge det bak seg?

Hun økte farten enda mer og strevde seg opp det siste stykket. Så kom det endelig til syne, skritt for skritt, det buede taket på den enorme kongsgården. Det steg opp fra bakketoppens runde kontur.

Til slutt lå bygningen der, så kolossal at synet holdt på å ta pusten fra henne.

De gamle byggmestrene hadde forstand på å plassere bygningen helt riktig i landskapet. Hver gang hun kom til Lejre, ble hun slått av det geniale synsbedraget. Når hun sto på akkurat dette stedet, så det ut som om kongsgården nærmest svevde inn i himmelen over den regnfulle morgendisen, og det ga betrakteren en følelse av at kongen allerede begynte å innta sin plass blant æsene i Valhall.

Gården var bygd av solide eikebord utsmykket av mesterlige håndverkere. Slanger og uhyrer vrimlet over årene i det eldgamle treverket, de gjorde det klart for alle i nærheten at her bodde Odins stedfortreder på jorden. Hun la hodet bakover og nøt synet av tredraken som kneiset ved enden av det buede mønet mange meter over henne.

En kjempedør midt på langveggen var lukket, men i kveld ville den stå åpen og sluke hundrevis av forventningsfulle gjester. Hun fikk en rykning i ansiktet da det slo henne at alle kom til å ha blikket rettet mot nettopp henne.

«Gunhild!»

Hun snudde seg mot ropet. Det kom borte fra motsatt side av den store kongsveien, der en mengde telt var slått opp, og der søvndrukne handelsmenn og håndverkere hadde begynt å legge frem varene sine på ulltepper og bukkebord. De kommende dagenes begivenheter hadde trukket folk fra hele riket, og der det var folk, var det alltid muligheter for å gjøre en god handel.

Bak et telt vinket en lyshåret stridsmann med velflidd skjegg, så hun. Da smilte hun og småløp ned mot ham.

«Eskild!»

«Gunhild! Søster …»

De omfavnet hverandre slik bare bror og søster kunne, vel å merke hvis de satte hverandre høyere enn alt annet. Og det gjorde de. De to var knyttet uløselig sammen av et usynlig bånd som bare de visste om.

Det var etter hvert blitt lenge siden sist de så hverandre. Eskild, som hadde tilnavnet Sax fordi han alltid gikk med den lange engelske Sax-kampkniven i beltet, hørte til den kongelige hirden, spesialstyrken som besto av kong Horiks betrodde, våpenføre menn. Derfor var han bare ganske sjelden hjemme hos familien i Tissø.

Eskild tok ansiktet hennes mellom hendene og smilte med en perfekt perlerad av tenner som bar preg av sunn kost og flittig bruk av tannpirkere. Ikke noe å si på at tjenestejentene sukket henført når han var i nærheten. Blikkene deres møttes.

«Å, det er så lenge siden, Eskild,» utbrøt hun og rusket ham i skuldrene. «Altfor lenge siden.»

Den to år yngre broren nikket.

«Jeg savner å være hjemme,» sa han og så nedover de våte, sølete klærne hennes. «Si meg, kommer du til fots?»

«Ja.»

«Har du gått hele veien uten eskorte? Hvorfor tok du ikke din egen vogn sammen med far?»

«Det er like raskt å gå langs stiene, og da fikk jeg tid til å tenke. Alene.»

«Du kunne i alle fall ha tatt en hest, Gunhild.»

«Nå er det fortsatt jeg som bestemmer hvordan jeg farer.»

Eskild nikket ettertenksomt. «Men det er ikke trygt for en møy å gå alene.»

«Prøv å si det til en av kongens vakter på stien opp hit.» Hun sa det med en antydning til smil i munnviken.

«Knivene?» Eskild så spørrende på henne.

«Ja, men bare en av dem.»

«Fortsatt fem?»

«Alltid fem.»

«Bra.»

«Vi har øvd så mye opp gjennom årene at selv når jeg ligger for døden, vil jeg kunne trekke minst én av dem og kjempe. Dugelig.»

De flirte begge to.

Eskild la hånden på Gunhilds skulder og så granskende på henne.

«Og hva med i kveld? Er du klar? Ja, jeg har da for lengst hørt at du skal være kong Horiks skald i kveld.»

Hun nikket bestemt. «Jeg er klar.»

«Si fra hvis det er noe jeg kan gjøre …»

«Det er det ikke, kjære bror. Jeg vet at du er der ute, det er nok til å gi meg styrke.»

Eskild kjærtegnet kinnet hennes med den grove neven. Så skiftet han emne:

«Hvordan står det til med mor og far?»

«Du vet jo at mor er for gammel til å orke turen hit, men hun er stolt over at vi ble innbudt. Far kommer med folkene sine senere i dag.»

«Så det er bare far som kommer fra Tissø. Sliter onkel Berse fortsatt med gikta? Er det derfor du er innkalt?»

Hun nikket.

«Fingrene virker ikke som de skal. Han klarer ikke å holde lyren lenger, derfor har kongen sendt bud på meg.»

«En stor kveld. Jeg er sikker på at du gjør det godt, søster.»

Da meldte den seg igjen. Den nervøse sitringen og uroen i magen når usikkerheten overrumplet henne.

«Det blir i alle fall meg inntil kongen finner en bedre erstatning. Det er jo vår familie som kan de gamle sangene.»

Han nikket. «Klart det. Du er den beste skalden i hele riket. Ildtunge er ikke et tilnavn en får så lett.»

«Takk. Jeg føler jo at mye står på spill i kveld.»

Det var en underdrivelse. Hun var bare 14 somre gammel første gang hun ble satt til å synge for kongen. Det var under det siste storblotet. Den gangen drakk Gunhilds onkel Berse seg fra sans og samling under skaldemjøden, så hun måtte steppe inn. Det gikk ikke helt glatt. Hun glemte flere av tekstene sine av ren og skjær nervøsitet.

Hun smilte til broren. «Det er ni år siden sist,» fortsatte hun. «Denne gangen snubler jeg ikke.»

«Men du kan ikke gjøre sånt på tom mage, Gunhild. Kan vi ikke ta oss litt å spise?»

Eskild vinket henne med, og de slo følge til en liten bygning hvor kongens stridsmenn holdt til. Hun så seg over skulderen mot kongsgården aller øverst. Nå var hun blant alle de andre bygningene som huset krigere, tjenestefolk, håndverkere og treller.

Det var all verdens forskjell mellom dem og kongen, og den grensen viste seg i alle landskapets former. Kongen svevde billedlig talt over alle de andre dødelige som krøp rundt i Midgards gjørme.

Gårdsanlegget minnet vanligvis om en liten by, men i dag hadde den vokst til en av de største i riket, om en regnet med alle teltene. Det var kommet gjester fra alle de viktigste slektene i riket, og ikke nok med det. Utenlandske diplomater, kristne og allierte var til stede for å ta pulsen på de krigerske danenes konge.

Hun visste hva som sto på spill. Dessuten hadde faren atskillige ganger beskrevet situasjonen hjemme ved bordet i Tissø:

Horik den yngre bodde riktignok i den guddommelige kjempebygningen, men han var fortsatt på prøve som konge, siden han var ganske ung da han overtok tronen. Det minste svakhetstegn ville spre seg som ild i tørt gress til de kongelige hoffene i Europa.

Hvert niende år skulle gudene æres under storblotet, og Horik den yngre måtte bevise at han fortsatt var Odins utvalgte. Derfor hadde halve riket samlet seg for å se ham skjære over halsen på 99 personer, og hun skulle synge mens det pågikk.

